钦定古今图书集成/理学汇编/学行典/第235卷 > 江泌
## 钦定古今图书集成/理学汇编/学行典/第235卷 > 江泌

按《南齐书孝义传》：“江泌，字士清，济阳考城人也。父亮
之，员外郎。泌少贫，昼日斫屧，夜读书，随月光，握卷升
屋。性行仁义，衣敝，恐虱饥死，乃复取置衣中。数日闲，
终身无复虱。母亡后，以生阙供养，遇鲑不忍食，食菜
不食，心以其有生意也。历仕南中郎行参军，所给募
吏去役，得时病，莫有舍之者。吏扶杖投泌，泌亲自隐”
恤。吏死，泌为买棺，无僮役，兄弟共舆埋之。领国子助
教，乘牵车至染乌头，见老翁步行，下车载之，躬自步
去。世祖以为南康王子琳侍读。建武中，明帝害诸王
后，泌忧念子琳，诣志公道人问其祸福。志公覆香炉
灰示之曰：“都尽，无所馀。”及子琳被害，泌往哭之，泪尽，
继之以血，亲视殡葬，乃去。时广汉王侍读严桓之亦
哭王尽哀。泌寻卒。族人兖州治中泌，黄门郎愈子也，
与泌同名，世谓泌为“孝江”，泌以别之。